# Climent Picornell Bauzà (fotògraf)

Climent Picornell Bauzà (Sant Joan, 1956 - Palma, 2003) va ser un fotògraf mallorquí. Es va especialitzar en la fotografia de paisatges, fauna i flora endèmica de les Illes Balears com la serra de Tramuntana, el litoral i el Pla de Mallorca, d'on era originari.
Des del inicis de la seva carrera es va centrar en la fotografia ornitològica com es reflecteix en la seva contribució a l'Atles ornitonímic de les Illes Balears, una obra dedicada a la preservació dels noms dels ocells. A més, va realitzar fotografies de la flora endèmica de les Illes Balears, amb fotografies d'orquídies, líquens i altres plantes d'interès històric i científic. Les seves fotografies també apareixen en les següents publicacions: Història natural dels Països Catalans, Els endemismes de Balears, Les orquídies de Balears, Les Balears abans dels humans, Atles de les Illes Balears, Mallorca imatges per a la felicitat, Les Illes de la imaginació i Apunts del Pla de Mallorca.
Va rebre el Premi de Flora del Jardí Botànic de Sóller, el Premi Nacional de Fotografia FUJI i el Premi del Festival Internacional de Fotografia de Sant Sebastià.

## Llegat i memòria

Des del 2007 l'Associació de Fotògrafs de Natura de les Illes Balears (AFONIB) organitza cada any el Memorial Climent Picornell - Certamen de fotografia de natura, un certamen de fotografia de les Illes Balears que manté viu el seu record. Inicialment va néixer com a iniciativa de l'AFONIB i fou organitzat pel Govern Balear durant el període 2004-2010. A partir de 2013, l'AFONIB passà a organitzar-lo amb recursos propis.
El 26 de gener de 2018 el seu fons de 10.000 fotografies en color damunt pel·lícula, realitzades entre els anys 1970 i finals del segle xx va ser donat a l'Arxiu Històric de la Universitat de les Illes Balears.

## Referències

* 1 2 3 4 5 Mateu, Margalida. «“Climent Picornell era un mestre, retratava com si fos un quadre”». Ara Balears, 27-01-2018. [Consulta: 24 setembre 2024].
* ↑ Aguiló, Cosme; Mestre, Antoni. Atles ornitonímic de les Illes Balears. Palma de Mallorca: Institut d'Estudis Catalans, 2008. ISBN 978-84-99653-54-9.
* ↑ Alcover, Josep Antoni; Llabrés, Margalida; Moragues, Lluís. Les Balears abans dels humans. Palma de Mallorca: SA NOSTRA i per la Societat d'Història Natural de les Balears, 2000. ISBN 84-95352-41-9.
* ↑ Riera, Carme. Mallorca, imatges per a la felicitat. Palma de Mallorca: Edicions de Turisme Cultural. Illes Balears, 1999. ISBN 978-84-95473-01-1.
* ↑ Garrido, Carlos. Les illes de la imaginació. Mallorca, Menorca, Eivissa & Formentera. Palma de Mallorca: Edicions de Turisme Cultural. Illes Balears, 2001. ISBN 84-95473-17-8.
* 1 2 Picornell, Climent. Apunts de Pla de Mallorca. Pollença: El Gall Editor, 2008. ISBN 978-84-92574-02-5.
* ↑ Picornell, Climent. «Climent Picornell o la fotografia com a passió». dBalears, 03-11-2003. [Consulta: 24 setembre 2024].
* ↑ Jaume, José «Un legado colosal». Diario de Mallorca, 11-02-2018 [Consulta: 24 setembre 2024].
* ↑ «La família del fotògraf Climent Picornell dona 10.000 imatges a la UIB». Diari de la UIB. Universitat de les Illes Balears, 24-01-2018. [Consulta: 24 setembre 2024].

## Enllaços externs

* AFONIB - Memorial Climent Picornell
* Fons FCPB - Fons fotogràfic Climent Picornell Bauzà